google/wiki40b huggingface dataset:
Fek al Esperanto

Fek al Esperanto (norsk: Faen ta esperanto) er et musikkalbum fra La Pafklik, gitt ut i desember 2008. Fek al Esperanto er også navnet på to av sangene på albumet. Disse to sangene har nesten samme tekst, men den ene er en rockversjon, mens den andre er en G-funk-versjon.
Albumet er det eneste hiphop-albumet gitt ut som er på esperanto. Det ble gitt ut av Vinilkosmo. Sangene ble skrevet av duoen.
Mamenchisaurus

Mamenchisaurus var en dinosaurus i Sauropod/Diplodocidae-familien.
Den hadde den lengste halsen av alle levende dyr som er registrert. Den kunne bli opptil 115 fot lang eller 35 meter lang, halsen utgjorde 15 meter av den totale kroppslengden. Halsen bestod av 19 ledd. Ingen andre dinosaurer har like mange halsledd.

Navnet, funnsted

Navnet Mamenchisaurus (Mǎménxī 马门溪, fra 马 Mǎ (hest), 门 mén (port) og 溪 xī (strøm, bekk) er en feilstaving av Mǎmíngxī (马鸣溪), en elveferje ved Jinsha Jiang (金沙江) nær Yibin (宜宾) i Sichuan, som ligger nær det byggefeltet der det første skjelettet ble oppdaget i 1954. Den ble funnet av den kinesiske palentologisten Chung Chen Young.
Den er også funnet annetsteds i provinsene Sichuan, Gansu og Xinjiang i Kina.

Føde

Mamenchisaurus spiste planter som alle andre sauropoder.

Museer

Man kan se Mamenchisaurus i følgende museer: Shanghai naturhistoriske museum, Beijing Natural History Museum i Beijing , Kina og Museum Victoria, Melbourne, Australia.
Madame Terror

Handling

Yasir Arafat har rett før sin død gitt Mouna Housseini penger til å bygge opp en palestinsk flåte. Hun kjøper med Vladimir Putin's tillatelse en russisk ubåt av Alfa-klassen som modifiseres med stillegående dieselelektriske motorer i stedet for atomreaktor og med revolusjonerende moderne teknikk. Men det er et stort problem. Den russiske delen av besetningen kommer ikke overens med den palestinske. Det man trenger er en leder som både russere og palestinere kan stille seg bak. En leder som må være høy av rang, snakke russisk og engelsk og ikke minst være høyt dekorert av både russiske og palestinske myndigheter. Det virker umulig å finne en slik person, men Mouna vet om den perfekte mannen for jobben.
Carl Hamilton tilbake etter å ha levd under navnet «Hamlon» i La Jolla utenfor San Diego i USA, der han har vært under FBIs vitnebeskyttelsesprogram i 11 år, etter at han ble dømt til livsvarig fengsel i Sverige for flere mord på kurdiske angivere i Sverige. Han er lei av å leve som en annen og takker ja til tilbudet om å bli viseadmiral for den palestinske flåten.
Om bord på ubåten U1-Jerusalem tar et lite, men veldrillet mannskap på seg oppdraget om å befri Gaza fra en israelsk blokade. Det er et militært og politisk sjansespill uten sidestykke. Vil de lykkes?
Stopp

Stopp er en gammel måleenhet for volum som har blitt brukt i Skandinavia, også i Norge. En stopp tilsvarte 1/2 kanne eller 16 jomfruer. Målt som en moderne volumenhet tilsvarer en stopp ca. 1,308 liter (væske).
Elkouria Amidane

Amidane i Norge

Hun har vært i Norge to ganger og holdt foredrag og møtt politikere. Etter invitasjon fra Unge Venstre besøkte hun deres sommerleir i 2007. Etterpå møtte hun samtlige ungdomspartier, holdt foredrag på mange universiteter og høgskoler, samt hilste på statsminister Jens Stoltenberg på et AUF-arrangement. Under hennes andre besøk, i november 2007, ble hele hennes familie i El Aaiún arrestert. Fengslingen førte til en demonstrasjon utenfor den marokkanske ambassaden 10. november 2007 (bildet), som ble støttet av samtlige ungdomsparti og en rekke norske organisasjoner.

Studentenes fredspris 2009

4. februar 2009 offentliggjorde Studentenes fredspris at Elkouria Amidane tildeles Studentenes fredspris 2009. Amidane mottok prisen i Trondheim 27. februar under den Internasjonale Studentfestivalen (ISFiT). Deretter deltok hun på en foredragsturne blant norske universiteter og høgskoler over hele landet.
Murmankysten

Murmankysten (russisk: Мурманский берег) er en kyststrekning i Murmansk Oblast i det nordvestre Russland. Den ligger i sørenden av Barentshavet, mellom den norsk-russiske grensen og neset Svjatoj Nos. De største elvene som flyter ut i havet langs kysten er Tuloma og Voronja.
Byene Zaoziorsk, Gadzjijevo, Poljarnyj, Snezjnogorsk, Murmansk, Kola, Severomorsk og Ostrovnoj ligger alle ved Murmankysten.
Navnet «murman» er antageligvis en forvanskning av ordet «nordmann».
Løvtrær

Utvikling

De første kjente trærne var slekten Wattieza i klassen Cladoxylopsida, karsporeplanter i gruppen Pteridophyta, i våre dager representert ved bl.a. bregner og sneller. Wattieza dannet skoger alt i midtre Devon for 385 millioner år siden. På Svalbard er det funnet en 380 millioner år gammel fossil skog bestående av kråkefotplanter, karsporeplanter som skilte seg ut som egen gruppe før Pteridophyta oppstod. For 370 millioner år siden oppstod de første moderne trærne, Archaeopteris i gruppen Progymnospermophyta, selv om også disse formerte seg ved hjelp av sporer. Etter hvert skulle ulike gigantiske karsporeplanter i karbon-perioden dominere sumplandskapene. De første kjente frøplantene var trær kjent som frøbregner (Pteridospermales), som på tross av navnet ikke var bregner men nakenfrøete trær som oppstod for cirka 380 millioner år siden og dominerte landfloraen fra sent Devon til begynnelsen av Perm for rundt 300 millioner år siden, hvorpå de deretter ble utryddet relativt kort tid etter. Deretter utviklet bartrærne seg i trias, sammen med ginkgo og ulike andre arkaiske grupper, omkring 320 millioner år siden. Tempeltreet Ginkgo biloba er et løvtre og eneste gjenlevende art fra denne tiden, og den har vært i praksis uforandret siden trias. Bartrærne dominerte helt i mesozoikum (245–65 millioner år siden), mens dagens løvtrær ble utviklet for alvor i kritt-perioden. I tertiær begynte trærne å dominere og dekke jordkloden, men med istidene som startet for om lag 1,5 millioner år siden trakk skogene seg tilbake.

Bruk

Økonomisk har løvtrærne atskillig mindre verdi enn bartrærne i nordlige og tempererte områder. I tropene derimot, er løvtrærne helt enerådende og her fokuserer nesten all økonomisk treforedling på løvtrær, med eukalyptus og mahogni som blant de økonomisk viktige treslagene. Nedhoggingen av tropisk tømmer har stort fokus i internasjonalt miljøvern. Ellers brukes også mange treslag i dyrking av frukt, så som appelsin, sitron, mango og oliven.
Løvtrær er lette og ofte sterke, og har en rekke bruksområder. Edelløvtre er mye brukt i paneler og møbler, samt i finere snekkerarbeider. Mange løvtrær gir hardt virke som egner seg til parkett og generelt i gulv. Tempererte løvtrær egner seg først og fremst som i gulv, møbler, fyrstikker, linjaler, blyanter, ski, og ulike andre gjenstander.  Videre brukes osp i fyrstikker, mens ask er svært seigt og sterkt og egner seg godt skistaver, årer til robåter, og skaft til redskaper. Tempererte løvtrær brukes sjelden i papirindustri eller til bygningsmateriale i større omfang. Fra 1600-tallet og framover var derimot norsk eik et ettertraktet skipstømmer i Nederland og England, og eikeskogene på Sørlandet ble nesten helt utryddet gjennom hogst.
Løvtre har meget god brennverdi som ved, ofte bedre enn bartrær. Best brennverdi har svensk asal, etterfulgt av bøk, eik, ask, alm, lønn, rogn, bjørk, svartor, og først deretter bartreet furu etterfulgt av selje, lind, osp og til sist gran.
Kulturhistorisk leksikon for nordisk middelalder

Kulturhistorisk leksikon for nordisk middelalder er et bokverk som presenterer artikler på dansk, norsk og svensk av forskere med ulike spesialiteter. Verket utkom med 22 bind i perioden 1956 til 1978.
Verkets geografiske omfang er de nordiske land og tar med fremmede emner, bl.a. fra tysk og samisk kultur, i den grad det har påvirket livet i Norden.
Verkets målsetting var å være opplysningsverk for forskning og folkeopplysning. Verket var først og fremst beregnet som et oppslagsverk for bibliotek, museum og arkiv.
Verket har høy faglig kvalitet og artiklene er signert av forfatterne. Det er mange henvisninger til annen litteratur, mens statistikk og kart mangler.
Vålerenga gård

Vålerenga gård eller bare Vålerenga er en av de eldre gårdene i Oslotraktene. Gårdens hovedbygninger lå omtrent der Vålerenga kirke og Vålerenga prestegård ligger i dag, i Vålerenga park. Gårdens marker på ca. 200 mål var avgrensa av Galgeberg i vest, Etterstad i øst, Alnaelva i sør og Hovinbekken i nord. Eldre skrivemåter er Waalereng, Vålen, Vålin, Vaalin, Volin og Vol-vin.

Navnet

Gårdsnavn med vin-ettersleng er mellom de eldste gårdsnavna i Norge. Voll-vin betyr beitemark eller dyrkbar mark tilegna gjennom sviing av skog, noe som tyder på at gården opprinnelig var et svedjebruk.

Historie

Oslo bispestol eide Vålerenga i alle fall fra slutten av 1300-tallet og fram til begynnelsen av 1800-tallet. Den siste biskop som bodde der, var Christen Schmidt som døde i 1804. Enken etter ham giftet seg senere med kjøpmann Lars Steensgaard, som fikk kongeskjøte på gården. I 1863 ble gården overtatt av overrettsakfører Carl Chr. Salomonsen. Jordene ble da stykket opp til tomter, og man fikk en forstadsbebyggelse på gårdens gamle marker. 
På hertug Håkons tid, det vil si før 1290, blir det nevnt en kornmølle i tilknytning til Volin. Det ser forøvrig ut til at Kværner gård har vært et underbruk av Vålerenga gård. Fra 1600-tallet står Kværner fram som et selvstendig bruk.
Labytnangi

Labytnangi (russisk: Лабытна́нги, khanti: лапыт нангк – oversatt: sju lerker) er en by i det autonome området Jamalo-Nenetsk i Russland. Byen ligger på venstre bredd av elva Ob, 20 km nordvest for Salekhard. Innbyggertall: 27 304 (folketelling 2002), 31 501 (folketelling 1989).
Bosetningen har vært kjent siden begynnelsen av 1800-tallet. Den fikk status som bymessig bosetning i 1952, og bystatus ble innvilget i 1975.
Dagsposten

Dagsposten var en dagsavis som ble utgitt i Trondheim i perioden 2. oktober 1877 til 8. mai 1945. Dagsposten var i nesten hele sin levetid Trondheims største avis.
Avisen ble etablert som en avhengig avis, men erklærte seg som venstreavis i 1882. Samme år tok Dagsposten opp i seg to andre aviser, Trondhjems nye stiftstidende (etablert i 1855 under navnet Trondhjems Stiftsavis) og Trondhjems-Posten.
I 1890 skiftet Adresseavisen navn til Trondhjems Adresseavis og feiret syv år senere sitt 130-årsjubileum. Samtidig kunne en konstatere at den 20 år gamle Dagsposten med sitt opplag på vel 10 000 var dobbelt så stor.
Dagspostens eiere mente i 1902 at redaktør Håkon Løken var blitt for radikal. Det endte med at han tok med seg hele staben og startet en ny venstreavis, Nidaros. Dagsposten erklærte seg som organ for Frisinnede Venstre i 1909.
1930-årenes gryende politiske opprør og fremveksten av fascismen og nazismens tanker og ideer i Europa gav også ringvirkninger for trondheimspressen. Dagsposten fant sammen med to andre byaviser, Nasjonalbladet og Adresseavisen, en slags forståelse for den nye politiske retningen, noe som senere skulle bli dødsstøtet for Dagsposten. Avisen var blant annet svært negativ til at den tyske journalisten og sosialisten Carl von Ossietzky fikk Nobels fredspris i 1936.
Dagsposten gikk inn i okkupasjonstiden som Trondheims ledende avis, tett fulgt av Adresseavisen. Dagsposten la uten påtrykk helt om til en tyskvennlig linje, til forskjell fra Adresseavisen som fikk innsatt redaktør av de tyske okkupasjonsmyndighetene.
Den 15. oktober 1940 framsto Dagsposten med undertittelen «organ for Nasjonal Samling». Dette skjedde etter direkte påtrykk fra Vidkun Quisling. Tiden som åpent NS-organ varte i to måneder. Etter et stort frafall av abonnenter og småannonser bad Dagspostens ledelse det offisielle Pressekontoret om lov til å trekke setningen fra tittelhodet. Men skaden var allerede skjedd.
Som tidligere NS-organ hadde avisen ingen muligheter i maidagene 1945. Avisen hadde et opplag på vel 18 000 da den kom ut med sin siste utgave 8. mai 1945. Avisen ble ekskludert med en gang og deltok ikke i fellesavisen Trondheims-Pressen, noe de tre andre byavisene, Adresseavisen, Arbeider-Avisen og Nidaros gjorde.
Avisens lokaler, trykkeri og øvrige ressurser ble av norske myndigheter stilt til rådighet for etablering av den nye kristne Dagsavisa.
ISO 3166-2:JE

ISO 3166-2:JE er Jerseys del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for Jersey.
Jersey, som er en kronbesittelse tilhørende Storbritannia, har vært tildelt ISO 3166-1 alfa-2-koden JE siden 2006. Området hadde tidligere koden GB-JSY under ISO 3166-2:GB, Storbritannias del av ISO 3166-2.
Seigmenn

Seigmenn er en type godteri. Det er små (4,5 cm høye), sukrede geléfigurer formet som menneskeskikkelser, i ulike farger og med forskjellig smak. Om lag 70 år etter at ordet «seigmenn» for første gang ble brukt i litteraturen, ble betegnelsen registrert som varemerke av en produsent.

Historikk

Ordene «seigmenn» og «seigmenner» finnes brukt i litteratur fra 1930-tallet. I 1965 lagde Kiellands dropsfabrikk i Oslo for første gang gelémennesker som ble kalt «Seigmenn». Senere ble Kiellands dropsfabrikk kjøpt opp av Nidar, og de karakteristiske gelémennene fikk navnet «Laban Seigmenn». I 1981 ble «Laban Seigmenn» registrert som varemerke, og i 2003 godkjente det norske Patentstyret Nidars søknad om varemerkeregistrering av «Seigmenn» (med stor S). Dermed har Nidar og Orkla enerett til å benytte navnet Seigmenn på sine gelémenn. 
Varemerkeregistreringen av «Seigmenn» førte til at andre produsenter som Coop og NorgesGruppen har måttet endre navn på sine gelémenn. Orkla har også forsøkt å få ordbokutgivere til å opplyse om at oppslagsordet «seigmann» er et varemerke, i tråd med varemerkeloven §11.
KS «Norge»

Historie

Da den danske prins Carl forhandlet med norske diplomater om å la seg krone som norsk konge, ble han lovet «en yacht utrustet til bruk når han måtte ønske», men den norske statens økonomi tillot ikke det etter unionsoppløsningen. Etter kongens eksil under den annen verdenskrig kom spørsmålet opp og en innsamling til en folkegave ble startet. I juli 1947 ble den britiske motoryachten «Philante» kjøpt for 1,5 millioner kroner. I forbindelse med innkjøpet ble det bygget en egen dokk på Karljohansvern i Horten, spesielt tilpasset Kongeskipet. 
Skipet var bygget av Thomas Sopwith, en av Storbritannias fremste flykonstruktører, og ble sjøsatt i 1937 som «Philante». Det ble av Sopwith brukt som moderfartøy for seilbåter under hans forsøk på å vinne America's Cup. Da krigen brøt ut ble fartøyet rekvirert av myndighetene og seilte som eskortefartøy for den britiske marine.

Brannen

7. mars 1985 brant skipet mens det lå til reperasjon i steindokken i Horten. Skipet ble da fullstendig restaurert og delvis fornyet. Blant annet ble broen byttet ut. Den gamle ble bygget inn i en av Kongsberg Gruppens bygninger. Fra den gamle broen ser man over til dokken der skipet ble restaurert.

KS «Norge» i dag

Skipet er bemannet med mannskap fra Sjøforsvaret. Total besetning er 18 befal og 36 vernepliktige. KS «Norge» henter hovedtyngden av sitt vernepliktige mannskap fra rekruttskolen KNM Harald Hårfagre i slutten av februar. Etter oppussing og oppøving 
åpner sesongen i mai ved Kongens embarkering. Kongeskipet seiler etter Kongens behov; mye knyttet opp mot Kongens store seilerinteresse. Kongen debarkerer vanligvis i september.
Fugong

Fugong (kinesisk: 福贡县; pinyin: Fúgòng Xiàn) er et fylke i provinsen Yunnan i Folkerepublikken Kina. Det er understilt det autonome prefektur Nujiang.
I 1999 hadde det en befolkning på 88 791 innbyggere.
Duff McKagan

Bakgrunn

Han vokste opp i et irsk strøk, hvor annenhver gutt het Michael. Familien begynte derfor allerede da han var to år å kalle han «Duff» (usikkert hvorfor akkurat dette navnet). Kallenavnet har hengt igjen helt til dagen i dag, og han kaller seg selv også Duff.

Band

Da McKagan var 19 år, i 1983, reiste han til Los Angeles i California. Her svarte han på en annonse fra Road Crew som søkte etter en bassist. Da møtte han Saul «Slash» Hudson og Steven Adler. Etter å ha blitt passelig fulle på kvelden våknet McKagan opp som den nye bassisten i Road Crew. De holdt sammen i tre år til de slo seg sammen med Hollywood Rose, ledet av W. Axl Rose, og ble til Guns N' Roses. McKagan var medlem her helt til 1997 da han sluttet for godt.
I 2001 dannet McKagan sammen med Slash og Matt Sorum (også fra Guns N' Roses), Scott Weiland fra Stone Temple Pilots og Dave Kushner fra Dave Navarros band et nytt rockeband kalt Velvet Revolver.
14. oktober 2010 ble han gjenforent med Axl Rose og Guns N`Roses da han spilte med bandet på noen låter i O2 arena i London.
Han spilte bassgitar på «You could be mine» og gitar på «Nice boys», «Knockin' On Heaven's Door» og «Patience».
McKagen og Slash ble gjenforent med Axl Rose i 2016.

Privatliv

27. august 1998 fikk han datteren Grace med modellen og badetøy-designeren Susan Holmes. Ganske nøyaktig et år etter, 28. august 1999, giftet de seg i sitt eget hjem i Seattle. 16. juli 2000 fikk de sitt andre barn, igjen en jente, Mae Marie.
Lincoln Chafee

Republikansk senator 1999 – 2007

Chafee var tidligere medlem av Det republikanske parti, og satt i USAs senat fra 1999 til 2007. Han ble innsatt i Senatet etter at sittende senator, faren John Chafee, døde. Han vant selv det etterfølgende valget i 2000, og hadde dermed innhentet sitt eget mandat fra velgerne for en full, ny 6-årsperiode. Men ved valgene i 2006, som til dels var preget av at president George W. Bush's popularitet var på et lavmål, tapte Chafee sitt sete i Senatet til demokraten Sheldon Whitehouse, til tross for at Chafee som eneste republikanske senator (og i motsetning til for eksempel demokratenes Hillary Clinton) hadde stemt mot Senatets autorisasjon av invasjonen i Irak.

Guvernør i Rhode Island 2011 – 2015

I guvernørvalget i Rhode Island i 2010 stilte Chafee som uavhengig kandidat. I valgkampen fikk han blant annet støtte fra ordføreren i New York, Michael Bloomberg, som selv hadde endret sin politiske tilhørighet fra republikaner til uavhengig i 2007. Chafee ble valgt til guvernør med 36 % av stemmene, foran den republikanske kandidaten med 33,5 % og den demokratiske med 23 %.
På bakgrunn av svake meningsmålinger og manglende suksess med å finansiere en eventuell ny valgkamp, kunngjorde Chafee allerede i september 2013 – over ett år før valget i november 2014 – at han ikke ville stille til gjenvalg som guvernør. Han ble dermed den første sittende guvernør i Rhode Island siden William S. Flynn i 1924 som avsto fra å søke gjenvalg.
Somdalen

Somdalen er ei lita grend i Ytre Ådal, i Ringerike kommune. Stedet ligger mellom Bergsund og Hallingby langs europavei 16 gjennom Ådal. Elva Somma renner ut i Ådalselva (del av Begna) ved Somdalen.
Lagkonkurranse (Tour de France)

Kalkulering

I det nåværende systemet blir tidene til de tre beste rytterne på hvert lag lagt sammen etter hver etappe, eventuelle bonussekunder og tidsstraffer blir ikke tatt med i berekninga. Skulle et lag ha mindre enn tre gjenværende ryttere i Touren, blir dette laget ekskludert fra lagkonkurransen.
Oslo Roller Derby Klubb

Medlem av

ORD har siden november 2011 vært medlem av Norges Idrettsforbund under Norges Skøyteforbund. I desember 2013 ble de fullverdige medlemmer  i Women's Flat Track Derby Association.
Ferjesambandet Stranda–Liabygda

Stranda–Liabygda er et ferjesamband i Stranda i Møre og Romsdal. Sambandet går mellom nord- og sørsiden av Storfjorden, er på 2,8 km og tar om lag 10 minutter. I Stranda ligger ferjekaia i sentrum, mens ferjekaia i Liabygda ligger på det øde stedet Gravaneset 200 høydemeter nedenfor Liabygda. Ferja fraktet i 2012 i gjennomsnitt 455 kjøretøy og 475 passasjerer i døgnet. Sambandet knytter sammen fylkesvei 650 (som har en arm ned til Gravaneset) på nordsida av fjorden med fylkesvei 60.
Fergesambandet åpnet 30. juni 1979 og samtidig ble sambandet Stranda-Stordal nedlagt. Sambandet ble lansert allerede i 1929. Veien til Gravaneset ble dels finansiert med bompenger.
Noen kilometer lenger inne i fjorden krysser sambandet Eidsdal-Linge fjorden.
Sara (film)

Handling

Sara er den perfekte unge hustruen. Når ektemannen trenger en dyr hasteoperasjon utenlands, er det hun som får pengene. I de neste tre årene arbeider Sara hemmelig for å tilbakebetale det lyssky lånet og redde Hassams ære.... inntil sannheten blir avslørt og - med den - hennes ekteskaps realitet.
Hertug av Norfolk

Historie

Før hertugtittelen ble opprettet fants det en jarl av Norfolk. Den første var Roger Bigod, som døde i 1107. Linjen døde ut i 1307 med Roger Bigod, 5. jarl av Norfolk. Titlene og eiendommene ble underlagt kronen. Edvard II utnevnte så i 1312 sin bror Thomas av Brotherton til jarl. Tittelen gikk videre til hans datter Margaret, og så til hennes barnebarn Thomas de Mowbray.
I 1397 ble Thomas de Mowbray elevert til hertug, og fikk titlene og eiendommene som hadde tilhørt Bigodslekten, inkludert Earl Marshal. Hans bestemor Margaret var i live, og fikk rett til å bruke hertuginnetittel.
Mowbrayslekten hadde tittelen frem til 1476. Da døde John de Mowbray, den fjerde hertugen, uten mannlige arvinger. Hans eneste arving var den tre år gamle Anne de Mowbray. Da hun var fem år gammel, ble hun gift med den fire år gamle Richard av Shrewsbury, 1. hertug av York, som var sønn av Edvard IV. De var gift inntil hun døde åtte år gammel.
I henhold til ekteskapsavtalen arvet Richard eiendommene til Mowbrayslekten, og ble utnevnt til hertug av Norfolk. Da Edvard IV døde i 1483 ble hans barn erklært for å være uektefødte, og Richard ble plassert i Tower of London sammen med sin bror av Rikard III. De ble høyst sannsynlig myrdet i løpet av noen måneder.
John Howard hadde støttet Rikard IIIs tronkrav, og ble belønnet med hertugdømmet i 1483. Dette var den tredje og siste opprettelsen.
Nicias

Utseende

En nokså liten, bred, blank, fargerik trebukk. Som vanlig for Anacolini er det betydelig forskjell mellom kjønnene. Hannen er mindre og spinklere, har kraftige, kamformede antenner som er svarte med gulrød rot, hodet er rødgult med en liten, svart flekk i midten. Pronotum er rektangulært, gulrødt på kantene, oftest svart i midten, men dette kan variere. Dekkvingene er parallellsidige med avrundede "skuldre", blanke, med variererende mønstre i gult eller gulrødt og svart. Ofte er de gule med to par store, svarte flekker og svart spiss, men de kan også være gulrøde med en svart flekk rundt scutellum. Beina er gulrøde, korte og kraftige. Hunnen er større og bredere, antennene er tynne og helt svarte, hode og pronotum svarte. Pronotum er traspeformet med noe utstående bakhjørner. Dekkvingene er brede, "skuldrene" helt avrundede, lyst gule med et par svarte tverrflekker i midten og bredt svart spiss. Beina er tynne og svarte.

Utbredelse

Slekten lever i det nordøstlige Sør-Amerika.
Den amerikanske 10. bergdivisjon

Andre verdenskrig

Utviklingen av en spesialisert avdeling begynte før USA gikk med i andre verdenskrig.  I 1940 hadde krigsdepartementet begynt å samarbeide med amerikanske ski- og fjellforeninger for å ta fram utstyr og treningsopplegg for vinter- og alpin krigføring.  Det 87. bergregiment ble satt opp ved Fort Lewis, Washington 15. november 1941.  De rekrutterte soldater allere i hæren som hadde ski- og fjellerfaring.  Etter det rekrutterte sivile skiorganisasjoner medlemmer til regimentet.  I 1942 og 1943 ble flere regimenter satt opp.  87. bergregiment deltok i angrepet på Kiska 15-17. august 1943.  Regimentets ilddåp ble da å invadere en øy som var forlatt av japanerne, men de fikk tap både på grunn av feller og ild fra egne styrker.
Divisjonen ble aktivert 15. juli 1943 ved Camp Hale, Colorado under navnet 10th Light Division (Alpine)'.  De fikk sitt nåværende navn 10th Mountain Division 6. november 1944.